User talk:Bharatawanshi

Satya Narayana Katha!
सत्य नारायण‌‌-कथा

आपने सत्य नारायण-कथा तो सुनी ही होगी ! अपने घर में, बंधु-बाँधवों के साथ. और दूसरों के पास, नातेदारों एवं मित्रों के संग.

आज शायद ही कोई हिंदू परिवार हो जिसने यह कथा नहीं सुनी हो. हाँ, मगर जो कर्मकाण्डी नहीं हैं, या फिर गैर-हिंदू हैं, हो सकता है कि उन्होंने यह कथा प्रत्यक्ष तौर पर न सुनी हो, लेकिन, देखा गया है कि इस कथा के बारे में वे भी कुछ न कुछ जानते हैं.

भारत में या इससे बाहर रहने वाले भारतवंशियों का एक बड़ा भाग इस कथा से वर्षों से जुड़ा रहा है. यह बात अलग है कि आज के बढ़ते तेज रफ्तार जीवन में इसके अनुष्ठानिक-स्वरूप में भी तेजी और परिवर्तन देखने को मिल रहा है. विशेष रूप से महानगरों और विदेशों में. अनेक स्थानों पर, पंडित-पुरोहित के स्थान पर आडियो-वीडियो कैसेट या सीडी से काम चलाया जा रहा है. विदेशों में तो सुनने में आ रहा है कि पंडित की जगह कोई सूट-बूटधारी नौजवान आता है, कथा बाँचता है, अपनी फीस लेता है, आशीर्वाद देता है और चला जाता है. बहुधा वह नौजवान किसी सॉफ्ट्वेयर कंपनी का कर्मचारी होता है.

बताया जाता है कि मुसलमानों के सत्य पीर के इबादत के तौर-तरीकों से सत्य नारायण की पूजा-पद्धति काफी मिलती-जुलती है. कहा जाता है कि 16वीं सदी के आसपास बंगाल में कुछ मुसलमानों के बीच सत्य पीर नामक एक मुसलमान फकीर की पूजा का रिवाज प्रचलित था. ऐसा माना जाता है कि ये मुसलमान पहले हिंदू थे और कालांतर में धर्म बदल कर मुसलमान बन गए थे. हालाँकि उस पूजा से जुड़ी कथा सत्य पीर की आध्यात्मिक क्षमता और महिमा बताने के लिए थी, पर ऐसा लगता है कि उस पूजा में मुसलमानों के अलावा हिंदू भी बड़ी संख्या में भाग लिया करते थे. समय बीतने के साथ, लगता है हिंदू समुदाय ने उस पूजा का नया नामकरण करने को सोचा, और पीर शब्द के स्थान पर नारायण शब्द ले आए. नाम पड़ गया सत्य नारायण की पूजा या सत्य नारायण-कथा!

बहरहाल, मेरी इस चर्चा का उद्देश्य इस कथा की उत्पत्ति या इतिहास जानने का नहीं है, बल्कि इसके मूल में छिपे रहस्य और उसके महत्त्व को उजागर करना है. इसलिए, सत्य पीर या सत्य नारायण के बीच क्या अंतर है, इसका निर्णय मैं आप पर छोड़ता हूँ और चर्चा को आगे बढ़ाता हूँ.

जैसा कि आप भी जानते हैं कि समय समय पर धरती पर उच्चात्माएँ जन्म लिया करती हैं. वे ईश्वर की सेवक होती हैं और मनुष्यों को ईश्वर अर्थात सत्य का स्मरण दिलाया करती हैं ताकि मनुष्य अज्ञानता के अंधकार से निकल कर सत्य-पथ का अनुसरण कर सके और ‘तमसो मा ज्योतिर्गमय’ की उसकी प्रार्थना फलित हो सके.

भारतवर्ष में भी ऐसी आत्माएँ समय समय पर अवतरित होती रही हैं. अभी हाल में, महाराष्ट्र प्रांत के शिरडी में, एक ऐसी ही उच्चात्मा का आगमन हुआ था. उन्होंने ईश्वर के अलग अलग नामों को लेकर आपस में लड़ रहे मनुष्यों को याद दिलाया --- सबका मालिक एक है!

लेकिन, जैसा कि मनुष्य हमेशा से एक गलती करता आया है, वह सीख को भुला बैठता है और सीख देने वाले की पूजा करने लग जाता है! ऐसा ही उसने शिरडी के साईं बाबा के साथ भी किया. उसने बाबा के प्रेम-प्यार की सीख भुला दी और उनकी मूर्ति बनाकर पूजा करने लगा. बाबा ने कहाँ कहा था – मेरी पूजा करो!

चूँकि संतात्माएँ सदा सत्य की साधना में व्यस्त रहा करती हैं एवं उसी की ध्यान एवं उपासना में रत रहती हैं. वे अपने हृदय में सत्य के तेज को धूमिल नहीं होने देतीं. ऐसे साधकों का मस्तिष्क से उपजी चतुराई या यूँ कहें कि दिमागी-सयानेपन से कोई लेना-देना नहीं होता है. वे दिमाग के शासन से मुक्त होती हैं और अंतरात्मा का कहा सुनती हैं. अत: उनमें आध्यात्मिक चमत्कार करने की क्षमता समाहित होती है. उनके द्वारा किए गए चमत्कार एवं भविष्यवाणियाँ लोगों के लिए सदैव कौतूहल का विषय रहीं.

ईश्वरीय नियमों की मर्यादा में रहते हुए वे कोई भी चमत्कार किया करते थे. इन नियमों को आप चाहें तो दैवी विधान कह लें या इन्हें आध्यात्मिक विज्ञान कहें, एक ही बात है. अपनी आत्मिक-शक्ति के बल पर वे कुछ ऐसा अनूठा कर देते थे या कह देते थे जो असाधारण या चमत्कार प्रतीत होता था. प्रायः उनके इस काम में प्राकृतिक सेवकों की भी भूमिका हुआ करती थी. प्राकृतिक सेवक कौन हैं -- इसकी चर्चा बाद में करेंगे.

परंतु सच्चाई से अनजान मनुष्य ने अपने सांसारिक फायदे की सोची. चमत्कार को नमस्कार करने लगा. अपने कर्मों के भँवर में फँसे मनुष्य ने अपनी आत्मिक-दशा में सुधार लाकर कष्टों से मुक्ति पाने की उनकी बात ठुकरा दी, क्योंकि इसके लिए उसे कड़ा आत्म-संघर्ष करना पड़ता – स्वयं को अनुशासित करना पड़ता. आत्म-आलस्य से घिरा मनुष्य मस्तिष्क की वर्चस्वता नकारने की हिम्मत फिर भी जुटा न पाया. और हर बार सीधी राह छोड़ उसने उल्टी राह पकड़ी.

परिणाम सामने है, कष्ट के मकड़जाल में फँसा वह अभी भी छ्टपटा रहा है. इधर से निकलता है तो उधर फँसता है!

मस्तिष्क की सुनकर मनुष्य को लगता है कि किसी सिद्ध, संत, पीर, स्वामी आदि की पूजा-आरती करने से सब बैठे-बिठाए ठीक हो जाता है. मंदिर, चर्च, मस्जिद, गुरुद्वारा आदि में भक्ति प्रदर्शित करने से जीवन सरल-सरस हो जाता है. ध्यान देने वाली बात है कि मनुष्य के द्वारा ऐसे भ्रमों एवं भूलों को लगातार मान्यता दिए जाने के कारण उसका मस्तिष्क ही पुष्ट हुआ आत्मा नहीं.

मनुष्य से उसके मस्तिष्क का संबंध तब तक है, जब तक मनुष्य धरती पर है. धरती छोड़ते ही उससे संबंध समाप्त हो जाता है. किंतु अंतरात्मा सदैव साथ रहती है. चाहे इहलोक हो या परलोक. मनुष्य का अपना यदि कोई है तो वह है उसकी अंतरात्मा. सच तो यह है कि अंतरात्मा ही मनुष्य की वास्तविकता है – उसकी वास्तविक पहचान है. जीवन रूपी नैया की प्रेरक-चालक अंतरात्मा है और चप्पू-पतवार मस्तिष्क. इसलिए, होना यह चाहिए था कि मनुष्य की अंतरात्मा जो कहती, मस्तिष्क उसे करता, परंतु स्थिति ठीक इसके विपरीत है. अपने चारों ओर गौर कीजिए, आज कितने लोग हैं जो अपनी आत्मा की सुन पाते हैं? जो थोड़े बहुत सुन पाते हैं, वे सुनना नहीं चाहते!

आज का मनुष्य पूरी तरह मस्तिष्क पर आश्रित हो चुका है. अब वह आत्मिक नहीं, एक बौद्धिक व्यक्तित्व है! यह मनुष्य का पतन है. अब उसे केवल सांसारिक-जीवन दिखता है, और वह बस उसी एक जीवन को किसी भी प्रकार से आनंददायक और आरामदायक बनाना चाहता है. वह आज अपनी वास्तविक पहचान “आत्मा” को भुला बैठा है. वह लगभग भूल चुका है कि यह स्थूल शरीर छोड़ने के बाद भी उसकी आत्मा मरती नहीं बल्कि जीवित रहती है, और उसे अपने कर्मों का हिसाब-किताब चुकता करना होता है.

कुछ इस सच्चाई से अनजान हैं, कुछ का इन बातों से कोई लेना-देना नहीं, तो कुछ जानते हुए भी अनजान – सा व्यवहार कर रहे हैं. काश! मनुष्य समझ पाता कि जो उसका रचयिता है, वही सबका रचयिता है! वही एक सत्य है, एक ओंकार है, सबका मालिक है! पूजा केवल उसी की होनी चाहिए! उसे छोड़ किसी और की पूजा एक प्रकार से उसका अपमान है! मूर्ति-पूजा या व्यक्ति-पूजा के माध्यम से व्यक्ति अपने वास्तविक पिता को भूलने की भूल करता है. इस नादानी की भारी कीमत उसे चुकता करना है!

हाँ, ईश्वर के सेवकों के प्रति आदर-भाव का होना स्वाभाविक है. परंतु, मनुष्य आदर की सीमा लाँघ कर उनकी पूजा करने लग जाता है! जिसकी शिक्षा उन्होंने स्वयं नहीं दी. वे बताते थे मनुष्य को अपने ईश्वर के प्रति आदर-श्रद्धा रखनी चाहिए और उसी एक की पूजा होनी चाहिए---जो सबका रचयिता है--सबका मालिक है! और यह भी कि सच्ची राह पर चलना ही ईश्वर की सच्ची पूजा है!

लेकिन, मनुष्य ने अपने आपको सच्चाई की राह पर साधने या स्व-अनुशासन की मर्यादा में चलने जैसी आत्माभ्यास करने की बजाय ऊपरी दिखावे की आसान राह पकड़ी –- पूजा-पाठ, धार्मिक-अनुष्ठान आदि की. यह आत्मा के स्तर पर उसकी शिथिलता थी और बुद्धि के स्तर पर सक्रियता. कहने की आवश्यकता नहीं कि ऐसा करने से उसकी आत्मा निरंतर निर्बल होती गई और दिमाग शक्तिशाली!

इस दोषपूर्ण असंतुलन के चलते मनुष्यों की बड़ी संख्या आज अपनी कर्म-फाँस के ऐसे घेरे में है, जिससे निकल पाना उसके लिए कठिन हो चला है, और वह सदा-सदा के लिए नष्ट हो जाने की कगार पर है.

सत्य नारायण की वास्तविक कथा में बताया गया है कि जो गलत है या गलत राह पर है, वह सारा कुछ शीघ्र नष्ट होने वाला है! सो, इससे पहले कि वह समय आए, अभी भी उन थोड़े लोगों के लिए अवसर शेष है जिनके अंदर सच्चाई की चिंगारी अभी बुझी नहीं है और जो पूर्वाग्रहों से बाहर निकलकर सत्य को उसके प्रामाणिक अवस्था में समझना चाहते हैं.

इस चर्चा के माध्यम से मैं सत्य को उसके सम्पूर्ण स्वरूप में जानने की जिज्ञासा रखने वाले गंभीर जिज्ञासुओं का आह्वान करता हूँ –- सत्य को सही रूप में समझिए! सत्य नारायण की वास्तविक कथा अर्थात स्वयं सत्य के द्वारा लिखे गए संदेश को पढ़िए-जानिए! उसमें वर्णित शब्द-प्रसाद को ग्रहण कीजिए, ज्ञान-अमृत का पान कीजिए और अपनी आत्मा के साथ उसके संदेश-सूत्र का संबंध जोड़िए! मर्त्य-लोक में डूबती-उतराती आपकी नैया सकुशल पार लग जाएगी! इसकी सहायता से सचेतन एवं विकसित होकर आप अपने वास्तविक गृह आत्म-लोक को पहुँच जाएँगे! और जब तक आप धरती पर हैं, आपका जीवन शांति और सुमेल से परिपूर्ण होगा!

लेकिन यह सारा कुछ यूँ ही नहीं होगा. संदेश को ऊपरी मात्र पढ़ने से काम नहीं चलेगा बल्कि उसमें गहरे डूब कर ज्ञान के मोती चुनने होंगे. उसे उसकी सही अवधारणा के साथ समझना होगा, नहीं तो आप मात्र आत्मसंतोष से भरे रहेंगे और अवसर पाने पर वही पुराने दोष ‘दिमागी खेल’ से चूकेंगे नहीं!

कुछ लोग बुद्धिमानी और चालाकी में अंतर नहीं समझते. लेकिन दोनों में भारी अंतर है. अंतर्समझ से काम लीजिए. अंतर दिखाई दे जाएगा. जो सयाना होता है वह थोड़ा सा दबाव पड़ते ही अपने लोभ के आगे झुक जाता है जबकि अपनी आत्मा के स्तर को ऊँचा उठाने में लगा संघर्षशील व्यक्ति स्वार्थ अथवा धूर्तता भरी चालाकी के आगे घुटने नहीं टेकता. वह बुद्धिमान होता है. वह मेधा-शक्ति का भी तेज हो सकता है.

किसी को हानि नहीं पहुँचाने वाले और अपने आप को अच्छे व्यक्ति की श्रेणी में मानकर तटस्थ भाव से सांसारिक जीवन जी रहे लोगों के लिए भी एक अच्छा अवसर है कि वे सत्य नारायण के संदेश में बताए नियमों एवं निर्देशों के आधार पर अपने कार्य-व्यवहार-विचार की जाँच-परख कर लें कि कहीं कुछ छूट तो नहीं रहा या किसी बात में असावधानी तो नहीं हो रही, किसी दोषपूर्ण रीति-रिवाज या परम्परा का पालन तो नहीं हो रहा अथवा कोई त्रुटिपूर्ण धारणा या अवधारणा तो नहीं पाल रखी गई है, जिसे समय रहते समझ जाना और सुधार लेना उनके हित में होगा! संदेश में बताया गया है कि मर्त्यलोक का युग-संधि काल प्रारम्भ हो चुका है, सब कुछ तेजी से अपने सम्पूरण की ओर है, इसीलिए मोक्ष-प्राप्ति के उद्देश्य में मनुष्य के लिए भी प्रयोग करते रहने का समय समाप्त है! जो थोड़ा समय बचा है, उसके लिए आर या पार का है!

वे लोग जो इस भौतिक संसार के अतिरिक्त कुछ है, नहीं मानते; जाने या अनजाने परलोक के अस्तित्व को नकारते हैं, या यह सोचकर उलझन में हैं कि इस दिखाई पड़ने वाले संसार से परे किसने देखा है, उन्हें इस संदेश से पता चलेगा कि इस दिखाई देने वाले स्थूल तत्त्व से परे सूक्ष्म तत्त्व के क्षेत्र में वे अपने लिए किस प्रकार की परिस्थिति, जिसे उनकी आगामी दुनिया भी कह सकते हैं, का सृजन कर रहे हैं, और यह भी कि कैसे भाँति-भाँति के लोग अपनी समझ-विचार के कारण सूक्ष्म तात्त्विक-लोक में, पृथ्वी पर रहते हुए, अपने लिए कैसे और कैसी दुनिया बना रहे हैं! हाँ, मगर ये सारी बातें उन लोगों के लिए हैं जिनके मन के किसी कोने में सत्य को जानने की इच्छा है और जो ईश्वर की पूर्णता में विश्वास करते हैं.

सत्य नारायण के द्वारा यह संदेश जर्मन भाषा में लिखा गया था और सन् 1931 ई0 में लोकार्पित किया गया था. लेकिन, जैसा कि होता आया है, तथाकथित धर्मपुरोहित अपनी मान्यता व अपनी समझ लेकर आगे आ जाते हैं और संदेश के स्वरूप को बिगाड़ बैठते हैं. मानवता के लिए संदेश को आसान बनाने के नाम पर प्राय: यह काम होता रहा है. प्रचार-प्रसार-प्रशासन की ओट में यह कर पाना आसान भी होता है. इस संदेश के साथ भी ऐसा हुआ! कहा गया कि संदेश देने वाले ने स्वयं अपने अंतिम क्षणों में फेरबदल किया था! जबकि संदेश में स्पष्ट संकेत है कि ईश्वर की इस ‘अंतिम संदेश-कृपा’ का न तो अनुक्रम बदला जाए और न ही शब्द जोड़े या घटाएँ जाए क्योंकि स्वर्ग-लोक से भू-लोक तक ये एकरूप-एकप्रकार-एकसूत्र हैं! संकेत यह भी है कि ऐसा होने पर ‘ऊपर से नीचे तक’ संदेश का एकमेल विकिरण (रैडिएशन) टूट-बिगड़ जाएगा. इससे संदेश की दीप्ति एवं शक्ति धूमिल होकर मंद पड़ जाएगी. स्पष्ट है, पृथ्वीवासियों के लिए इस विषय में विशेष रूप से सावधान रहने का परामर्श था. पर पहले से सतही-स्तर की समझ और स्वार्थ के अभ्यासी मनुष्य ने पुरानी गलती दुहरा दी. संदेशदाता ने तो इस विषय में यहाँ तक स्पष्ट कर दिया था कि वह स्वयं ऐसा कुछ नहीं करेंगे, और यदि भविष्य में संदेश के साथ ऐसी कोई छेड़खानी हुई तो मानवता उन्हें (लेखक को) दोषी न ठहराए!

यद्यपि संदेश इस बार लिखित रूप में था, इसलिए इसका रूप बिगाड़ना उतना आसान न था, पर इसके अंग्रेजी अनुवाद की प्रति में बात बन गई और जोड़-घटाव कर डाला गया. दुर्भाग्य से यह दोषपूर्ण प्रति भारी संख्या में प्रसारित हुई. यद्यपि मूल जर्मन प्रति के जैसा अंग्रेजी में अनुवादित एक अन्य संस्करण भी था, पर उसका समुचित प्रचार-प्रसार न होने से उसकी जानकारी लोगों में नहीं थी, दूसरे उसमें अनुवाद की बड़ी त्रुटियाँ पाई गईं, इस कारण जो थोड़े बहुत लोगों के पास यह था, उसे समझने में कठिनाई अनुभव कर रहे थे.

अस्तु, स्वयं सत्य नारायण ने अपने संदेश में स्पष्ट किया है कि समय समय पर ईश्वर के द्दारा भेजे गए अग्रदूतों-भविष्यवक्ताओं-सत्यवक्ताओं के संदेशों को भी उस रूप में नहीं सहेजा और समझा गया जिसमें वे प्रदान किए गए थे! यहाँ तक कि ईश्वर के अंश ईसा के संदेश के साथ भी ऐसा हुआ है!

ऐसा करने वाले ऊपरी तौर पर भले ही उच्च कोटि के आध्यात्मिक व्यक्ति या आध्यात्मिक नेता मालूम होते हों पर सच्चाई इसके विपरीत होती है. वे एक सामान्य प्रकार के बुद्धिजीवी होते हैं. हाँ, उनके हाथ अवसर होता है जिसे वे अपने सांसारिक प्रभुत्व व महत्त्व को बढ़ाने में इस्तेमाल करते हैं. परंतु, उनके इस कार्य से ईश्वरीय-संदेश की आध्यात्मिक शक्ति व आभा बाधित होकर फीकी पड़ जाती है. प्रभु ईसा मसीह के संदेश के साथ हुआ था! प्रभु सत्य नारायण के संदेश के साथ भी हुआ!

दु:ख की बात है कि दिमागी-खेल खेलनेवालों की संख्या बहुत बड़ी है! अतएव ऐसे काम करने वाले को बड़ी आसानी से भारी संख्या में उनके समर्थक मिल जाया करते हैं. ऐसे समर्थकों के लिए धर्मपुरोहितों का कथन प्रथम तथा ईश्वर का कथन गौण हो जाता है! ये समर्थक एक प्रकार के आत्मसंतोष भरी अनुभूति में जीते हैं कि वे उन दूसरों से अच्छे हैं जो ईश्वर का संदेश नहीं पढ़ते और नहीं समझते! विभिन्न प्रसंगों में वे एक बड़ा ही मासूम-सा तर्क दिया करते हैं ---ईश्वर के संदेश को कोई 10% भी जी ले तो बड़ी बात है! ऊपरी तौर पर यह बात भले ही सही एवं विनम्रता भरी लगती हो, पर ठीक से विचार करने पर यह बयान आत्म-दुर्बलता अथवा आत्मसंतुष्टि का परिचय देता है. उनसे कौन पूछे कि जब 10% भी आचरण में उतारना कठिन है तो उसे पढ़ते ही क्यों हो? क्या संदेश को अपने आचरण में बिना उतारे अर्थात उसे बिना जिये सद्-गति संभव है? या कि संदेश में ऐसा कहाँ कहा गया है कि आप उसे सिर्फ पढ़ें, और प्रसन्नता से भर उठें यह सोचकर कि आप ज्ञानी हो गए हैं, पर उसे अपने जीवन में उतारे नहीं, तथापि, ईश्वर अपने नियमों को ताक पर रख आपको पुरस्कृत करेगा!?

पर प्रसन्नता और संतोष की बात है कि समय रहते इन सारी बातों का पता चल गया और हम संदेश को उसके वास्तविक स्वरूप में प्राप्त कर पाए! विदेश में रह रहे एक भारत-पुत्र ने इस बुराई और धोखे के प्रति मानवता का ध्यान आकृष्ट किया. अलौकिक जगत से सत्य नारायण का आदेश और आशीर्वाद भारत-पुत्र को प्राप्त हुआ और उन्होंने संदेश को उसके सही स्वरूप में जर्मन से अंग्रेजी में अनुवाद करने का कार्य प्रारम्भ किया. और, इस प्रकार से सन् 2008 ई0 में अंग्रेजी में बेहतर अनुवाद के साथ संदेश अपने उस रूप व प्रकार में सामने आया जिस रूप व प्रकार में जर्मन में सत्य नारायण के द्वारा वह सन् 1931 ई0 में लोकार्पित किया गया था.

भाषा को लेकर भावुक होने वाले लोगों की संख्या बड़ी है. विशेषकर भारत में. क्योंकि यहाँ भाषाओं और बोलियों की भरमार है. अतः यह प्रश्न उठना स्वाभाविक है कि संदेश का किसी भारतीय भाषा अथवा राष्ट्रीय भाषा में अनुवाद क्यों नहीं है या इस दिशा में प्रयास अब तक क्यों नहीं किया गया? सच तो यह है कि मैंने स्वयं इस दिशा में सोचा था. क्योंकि मुझे काम कर सकने लायक हिंदी और अंग्रेजी दोनों आती है. इस काम को भारत-पुत्र नहीं कर सकते थे. दक्षिण भारत में जन्मे और विदेश में पढ़े-लिखे होने के कारण हिंदी का ज्ञान उन्हें नहीं है. इसे लेकर शुरू में मैं जोश में था, पर बाद में, जितने बार संदेश को पढ़ा, लगा कि भूल-चूक होने की संभावना है, और ऐसा होने पर मैं चिरकाल के लिए दोषी हो जाता! यह मनुष्य की सामान्य लिखावट न होकर स्वयं ईश्वर की शब्द-रचना थी, अतः मैंने इसमें शीघ्रता न बरतने का विचार किया. सो, मैंने भारत-पुत्र से इस बारे में परामर्श किया. उन्होंने बताया कि संदेश के लेखक ‘सन ऑफ मैन’ (जिन्हें आप समझ ही गए हैं कि मैं अपनी अंतर्समझ से सत्य नारायण पुकारता हूँ) ने स्पष्ट दिशा-निर्देश दिया था कि अनुवाद मूल भाषा जर्मन से होना चाहिए – इच्छित भाषा में. मैं समझ गया कि क्यों यह कार्य मुझे कठिन प्रतीत हो रहा था! कभी सोचता हूँ, ढेरों भाषाओं, हिंदी सहित नाम गिनाना शुरू करें तो तमिल, तेलुगु, उड़िया, पंजाबी, मलयालम, असमी, बंगला, राजस्थानी, गुजराती इत्यादि इत्यादि में संभवतः इसका अनुवाद नहीं होना है! क्योंकि अंतर्निहित मूल भावना के साथ मिश्रण की संभावना बनी रहेगी! किंतु हाँ, इस कार्य के लिए उस व्यक्ति को आगे आना चाहिए, जिसने जर्मन भाषा में संदेश को आत्मसात किया हो और उसका अंतर्मन कहता हो कि वह इस काम के साथ न्याय कर पाएगा.

यहाँ मैं इस बात का उल्लेख करना आवश्यक समझता हूँ कि ईश्वर के सच्चे सेवकों की नकल करने वालों अथवा उसके प्रतिनिधि की भूमिका निभाने का दावा करने वालों की हर समय भरमार रही है. अपने प्रभुत्व एवं महत्त्व की भूख किसे नहीं होती! यह भूख प्राकृतिक नहीं होती जिसकी मर्यादित पूर्ति में कोई हानि नहीं, बल्कि यह मनुष्य की दिमागी चतुराई से जुड़ी स्वार्थ वाली भूख होती है. अतः इसकी पूर्ति से मनुष्य पारलौकिक संसार में दोष-बंधन में जकड़ा जाता है. अपनी महत्वाकांक्षाओं की पूर्ति में रत ऐसे व्यक्ति कभी-कभी तंत्र-मंत्र, सम्मोहन-विद्या एवं हाथ की सफाई जिसे जादू का खेल भी कहते हैं, के जानकार होते हैं. वे बातें तो ईश्वर की किया करते हैं पर वास्तव में उनकी इच्छा अपनी पूजा कराने की होती है.

आइए, प्राकृतिक सेवकों के बारे में कुछ बात करें. सत्य नारायण के संदेश में इनका वर्णन है. प्राकृतिक सेवक ईश्वर के ऐसे प्रकाशमान सेवक होते हैं जो उसके बनाए नियम मात्र में गतिमान होते हैं. हम मनुष्यों के समान स्वतंत्र निर्णय की गुण-क्षमता उनके पास नहीं होती. उनकी भौतिक संरचना वायवीय होती है. चूँकि उनकी क्रियाकलाप से लेकर कार्यकलाप तक सारा कुछ ईश्वरीय-विधान के अनुरूप हुआ करता है अतः वे प्रकाशमान एवं सहायता करने वाले होते हैं. जो मनुष्य सत्य के मार्ग का अनुगामी होता है, उससे उनकी सहज मित्रता हो जाती है और वे उसकी प्रत्येक प्रकार से सहायता करते हैं. प्राचीनकाल में भारत के अनेक सत्य-अन्वेषियों ने अपनी स्थूल-काया के भीतर उपस्थित वायवीय-काया की सहायता से उन्हें देखा और उनसे सहायता प्राप्त की थी. वे उन्हें न केवल देवी-देवता के रूप में जानते थे बल्कि अलग अलग नामों से उन्हें पहचानते और संबोधित किया करते थे.

परंतु, आज का मनुष्य अपनी वास्तविक पहचान खो चुका है, वह अब अपनी अंतरात्मा की आवाज नहीं सुन पाता, बल्कि ऐसा सारा कुछ सुनता और करता है जैसा उसका दिमाग बताता है. मनुष्य का वंशानुगत-दोष कुछ और नहीं यही है, और यही उसका पतन भी है! यही कारण है कि अब प्राकृतिक सेवक न तो उसकी सहायता के लिए आते हैं न उसके प्रत्यक्ष होते हैं.

अच्छा, चलिए अपनी चर्चा के मूल रूप की ओर लौटें! क्या है सत्य नारायण कथा? क्या हम जो यह कथा सुनते हैं पंडित, राजा, बनिया और लकड़हारे वाली, वही है कथा, या यह एक संकेत मात्र था, एक पृष्ठभूमि थी भविष्य में आने वाले वास्तविक कथा की, जिसके सुनने-पढ़ने से किसी भी व्यवसाय या वर्ग के व्यक्ति का जीवन धन्य हो सकता है!

तब मेरी किशोरावस्था रही होगी, एक बार जब मेरे घर सत्य नारायण-कथा का आयोजन चल रहा था. किसी ने कथा पढ़ने वाले पंडितजी से पूछा –“महाराज! सत्य नारायण की वह कथा कौन सी है जिसके सुनने से श्रोताओं का भला हुआ और नहीं सुनने से बुरा?” पंडितजी बोले –“बस यही, जो आप सुन रहे हैं!”

उत्तर मुझे अधूरा लगा. पर प्रश्न मन में उमड़ने-घुमड़ने लगा. तर्क की कसौटी पर जितनी बार जाँचता, लगता सत्य नारायण कथा कुछ और है!

मन यह नहीं मान रहा था कि केवल इस कथा भर से इहलोक (पृथ्वी का जीवन) और परलोक (मृत्यु के उपरांत का जीवन) सँवर जाएगा और श्रोता को मोक्ष की प्राप्ति हो जाएगी! एक रिक्तता सी प्रतीत होती थी इसमें. मन छूटे हुए भाग की ओर इशारा कर रहा था – फिर तो, सब कुछ बड़ा आसान है! व्यक्ति की स्वयं की जिम्मेदारी कुछ है ही नहीं! एक साधारण सा आयोजन.....! और बस, सब बढ़िया ही बढ़िया! सिर्फ पंडितजी को बुलाना है! प्रसाद-पंजीरी और चरणामृत का प्रबंध करना है! कथा सुननी है कि ब्राह्मण, क्षत्रिय, वैश्य और शूद्र ने जब तक यह कथा नहीं सुनी, या सुनने से आनाकानी करते रहे, तब तक वे कलह और क्लेश से घिरे हुए थे और ज्योंही उन्होंने कथा सुनी, उनका जीवन सुख-शांति से भर उठा! बस, हो गया अपना काम.....! अब सब कुछ अपने आप बढ़िया हो जाना है! साथ ही मन में एक सवाल फिर उठ खड़ा होता --- यदि सचमुच ऐसा है, तो फिर चारों तरफ यह हाहाकार क्यों? घर-घर में दुःख, अशांति, चिंता का साम्राज्य क्यों? संसार भर में किसी न किसी रूप में पूजा-पाठ का जोर है, फिर भी संसार की यह दुर्दशा...! आखिर क्यों?

जिधर देखिए आपाधापी..मारकाट..खूनखराबा..!.क्यों? जिन घरों में सत्य नारायण-कथा पीढ़ियों से होती चली आ रही है, वहाँ भी दुःख, डर, तनाव आदि मौजूद है! क्यों?

आखिर क्योंकर संत कबीर जैसे ईश्वर के सच्चे बंदे को कहना पड़ा था -

पाहन पूजै हरि मिले, तो मैं पूजूँ पहाड़ | उत ते तो चाकी भली, पिस खाए संसार॥ या फिर- कंकर-पत्थर जोड़ के मस्जिद लई बनाय | ता चढ़ी मुल्ला बाँग दे, क्या बहरा हुआ खुदाय॥

तब इसका उत्तर मालूम नहीं पड़ रहा था. किंतु, उक्त घटना के वर्षों बाद जब असली कथा पढ़ने का सौभाग्य प्राप्त हुआ, तब मेरे सारे क्यों का उत्तर मिला और उनका समाधान भी! तब कहीं जाकर बात समझ में आई कि यह है वह कथा-व्याख्यान-संदेश जिसके पढ़ने-सुनने और उसे अपने जीवन-आचरण में उतारने के बाद किसी भी वर्ण-वर्ग-व्यवसाय के व्यक्ति का जीवन धन्य हो सकता है और वह निश्चित मोक्ष प्राप्त कर सकता है. और यह भी समझ में आया कि सदियों पहले यह बताने का प्रयास किया गया था कि आने वाले समय में एक ईश्वर-संदेश मानवता को प्रदान किया जाएगा. इसे ईश्वर के अंश सत्य नारायण लिखेंगे. और, कलियुग में यही एकमात्र सहारा होगा जिसके बल पर मनुष्य जीवन-मरण के चक्कर से अपने आपको मुक्त कर पाएगा. इसके पढ़ने और श्रवण करने से व्यक्ति की सारी समस्याओं का निदान निकल आएगा. और व्यक्ति शांति और सौहार्दपूर्वक पृथ्वी का जीवन बिताकर परलोक में उत्तम स्थान प्राप्त करेगा, और, उत्तरोत्तर आत्म-उन्नति करते हुए एक दिन अपने वास्तविक गृह आत्मलोक अर्थात स्वर्गलोक को पहुँच जाएगा. यह होगी उसकी वास्तविक सद्-गति! उसके जीवन की वास्तविक सफलता, जय और विजय!

याद रखिए, इसके लिए आपको किसी धर्म, पंथ, पुरोहित, स्वामी, मौलवी, पादरी आदि की आवश्यकता नहीं है. इसके लिए तपस्या, संन्यास, योग-हठयोग अथवा किसी पहनावे विशेष की आवश्यकता नहीं है. आप पूछेंगे, तो फिर क्या करना है?

आपको अपने अंतर में श्रम करना है – अपनी आत्मा को निर्दोष बनाना है – स्वयं का आध्यात्मिक नेतृत्व करते हुए आत्म-विजय करनी है – अपने बल पर अपनी जय करनी है! इसके लिए सर्वप्रथम तो सत्य नारायण के संदेश से नाता जोड़िए, उसमें निहित अवधारणा को ठीक से जानिए, और फिर, उसे अपने जीवन में उतारने का आत्मा से प्रयास कीजिए! सदेश के जीवंत शब्दों से आपका शाश्वत जुड़ाव हो जाएगा! शब्द अपने काम करने लगेंगे और आपके दुःखों की श्रृंखला की कड़ियाँ एक एक कर टूटती चली जाएँगी! आप सच्ची सुख-सफलता-सद्-गति के मार्ग पर बढ़ चलेंगे! आप कहेंगे – यह तो बड़ा आसान है! उत्तर है – हाँ! आप कहेंगे – यह तो बड़ा कठिन है! उत्तर है – हाँ!

नाना प्रकार की अज्ञानता की बेड़ियों में बँधी मानवता को ईसा ने उसे कष्ट से छुटकारा दिलाना चाहा था. निरर्थक रीति-रिवाजों की परतंत्रता से स्वतंत्रता दिलानी चाही थी. उसे उसके जीवन का मूल उद्देश्य समझाना चाहा था. उसे आत्म-विकसित बनाना चाहा था. पर धर्म-व्यापारियों ने देखा कि उनकी दुकानें उखड़ने को हैं तो उन्होंने ईसा को सूली पर लटकवा दिया.

और ईसा के नाम पर मनुष्य ने नया धर्म-व्यापार प्रारम्भ कर दिया! ईसाई धर्म-पुरोहितों की सेना खड़ी हो गई और रचयिता ईश्वर तथा उसकी रचना मनुष्य के सीधे संबंध के बीच दीवार बन कर आ खड़े ‌हुए! जिस ईसा ने मूर्ति-पूजा के विरोध में मानवता को समझाया था, उसी ईसा की मूर्तियाँ पूजी जाने लगीं. पोप-पादरियों के कथन प्राथमिक हो गए. ईसा का संदेश नेपथ्य में चला गया – गौण हो गया! दुकानें इस तरह से फिर से चल पड़ीं.

वर्षों पुरानी भविष्यवाणी सच हुई! और, ईश्वर ने एक बार पुनः अपने अंश को भेजा. सत्य के अंश - सन ऑफ मैन – सत्य नारायण अवतरित हुए. सन् 1931 ई0 में, उन्होंने अपना संदेश मानवता को समर्पित किया – “सत्य के प्रकाश में”. उन्होंने बताया और चेताया कि ईश्वर का मानवता के प्रति यह अंतिम एवं सम्पूर्ण संदेश है! उन्होंने बताया कि एक बार पुनः वे धरती पर आएँगे, लेकिन इहलोक और परलोक की महा-शुद्धिकरण के पश्चात – ऊर्ध्व-गठन (अपबिल्डिंग) करने!

चर्चा का समापन करने से पहले मैं सृष्टि के रचयिता परमपिता को प्रणाम करता हूँ और हृदयपूर्वक धन्यवाद करता हूँ जिन्होंने बड़ी दया दिखाई और हम मानवों को अपना संदेश दिया तथा उसे सही रूप में समझने की दिशा दिखाई!

और, परमपिता के अंश, सत्य नारायण के प्रति भी हृदयपूर्वक कृतज्ञता अर्पित करता हूँ, जिन्होंने स्वयं तो कष्ट झेला पर मानवता के कल्याण के लिए “इन दि लाइट ऑफ ट्रूथ” को कलमबद्ध किया! अज्ञानता के अंधकार से हमें निकालने के लिए, धरती पर आकर अथक परिश्रम करने वाले उस सत्य-गुरु सत्य नारायण को मैं प्रणाम करता हूँ!

धन्य हैं वह गुरु जिन्होंने हमें हमारे ईश्वर का ज्ञान कराया और सच्ची राह दिखाई!

गुरु गोविंद दोनों खड़े, किसके लागूँ पाँय । बलिहारी गुरु आपने, गोविंद दिया बताय ॥

भारतवंशी

(नोट : जिन व्यक्तियों को इस विषय में और जानने की इच्छा है, वे कृपया www.sphatik.net पर सम्पर्क करें.)